钦定古今图书集成/理学汇编/文学典/第072卷 > 吴孝宗
## 钦定古今图书集成/理学汇编/文学典/第072卷 > 吴孝宗

按《东轩笔录》：孝宗字子经，抚州人。少落拓，不护细行，
然文辞俊拔，有大过人者。嘉祐初，始作书谒欧阳文
忠公，且贽其所著《法语》十馀篇。文忠读而骇叹，问之
曰：“子之文如此，而我不素知之，且王介甫、曾子固皆
子之乡人，亦未尝称子，何也？”孝宗具言少无乡曲之
誉，故不见礼于二公。文忠尤怜之，于其行赠之诗曰：
“自我得曾子，于兹二十年，今又得吴生，既得喜且欢。
古士不并出，百年犹比肩。区区彼江南，其产多材贤。
吴生初自疑，所拟岂其伦。我始见曾子，文章初亦然。
昆仑倾黄河，渺渺盈百川，疏决以道之，渐敛收横澜。
东溟知所归，识路到不难。吴生始见我，袖藏新文编。
忽从布褐中，百宝薄在前。明珠杂玑贝，磊砢或不圆。
问生久怀此，奈何初无闻。吴生不自隐，欲语羞俛颜。
少也不自重，不为乡人怜。中虽知自悔，学问苦贫贱。
自谓久乃信，力行困弥坚。今来决疑惑，幸冀蒙洗湔。
我笑谓吴生，尔其听我言。世所谓君子，何异于众人。
众人为不信，积微成灭身。君子能自知，改过不逡巡。
于斯二者间，愚智遂以分。颜子不贰过，后世称其仁。
孔子过而改，日月披浮云。子路初来时，冠鸡佩猳豚。
斩蛟射白额，后卒为名臣。子既悔其往，人谁御其新？
丑夫事上帝，《孟子》岂不云？临行赠此言，庶可以书绅。”
孝宗至熙宁间，始以进士得第一，命为主簿而卒。既
尝忤王荆公，无复荐引之者。家贫无子，其书亦将散
落而无传矣。故尽录文忠之诗，亦庶以见其迹也。